NORAKSTS

|  |  |
| --- | --- |
| 28.10.2022. | Nr.14/30 |

**ēkas lielajā ielā 49, Jelgavā 1355/19332 domājamo daļu**

**atsavināšanas uzsākšana un izsoles noteikumu apstiprināšana**

(ziņo: I.Škutāne)

Nekustamais īpašums, kas sastāv no ēkas ar kadastra apzīmējumu 09000030036004 Lielajā ielā 49, Jelgavā ierakstīts Zemgales rajona tiesas Jelgavas pilsētas zemesgrāmatas nodalījumā Nr. 6985 ar kadastra numuru 09005030009 (turpmāk – Ēka). Ēkas galvenais izmantošanas veids ir vairumtirdzniecība un mazumtirdzniecība.

Jelgavas valstspilsētas pašvaldībai pieder Ēkas 1355/19332 domājamās daļas (lietošanā telpu grupa ar kadastra apzīmējumu 09000030036004006, kopējā platība 133,5 m2).

Ēka saistīta ar diviem zemes gabaliem, kuru īpašnieks nav pašvaldība: 1. Dobeles šoseja 9, Jelgava, kadastra apzīmējums 09000030235; 2. Lielā iela 49, Jelgava, kadastra apzīmējums 09000030364.

No Publiskas personas mantas atsavināšanas likuma (turpmāk - Atsavināšanas likums) 3. panta pirmās daļas 1. punkta un 4. panta pirmās daļas izriet, ka publiskas personas nekustamo īpašumu var atsavināt, pārdodot to izsolē, ja tas nav nepieciešams pašvaldības funkciju nodrošināšanai.

Saskaņā ar Atsavināšanas likuma 8. panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

 2022. gada 3. oktobrī nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr.88, derīgs līdz 2025. gada 21. jūnijam), novērtēja Ēkas 1355/19332 domājamās daļas (telpu grupa ar kadastra apzīmējumu 09000030036004006) un noteica to vērtību 59000,00 *euro* (piecdesmit deviņi tūkstoši *euro*, 00 centi)*.*

Valsts zemes dienesta Nekustamā īpašuma Valsts kadastra informācijas sistēmā Ēkas 1355/19332 domājamo daļu (telpu grupa ar kadastra apzīmējumu 09000030036004006) kadastrālā vērtība ir noteikta 24219,00 *euro* (divdesmit četri tūkstoši divi simti deviņpadsmit *euro*, 00 centi).

Atsavināšanas likuma 36. panta trešā daļa nosaka, ka, pārdodot publiskas personas nekustamo īpašumu uz nomaksu, nomaksas termiņš nedrīkst būt lielāks par pieciem gadiem. Par atlikto maksājumu pircējs maksā sešus procentus gadā no vēl nesamaksātās pirkuma maksas daļas un par pirkuma līgumā noteikto maksājumu termiņu kavējumiem - nokavējuma procentus 0,1 procenta apmērā no kavētās maksājuma summas par katru kavējuma dienu.

2022. gada 10. oktobrī Jelgavas valstspilsētas pašvaldības īpašuma atsavināšanas komisija noteica Ēkas 1355/19332 domājamo daļu (telpu grupa ar kadastra apzīmējumu 09000030036004006) nosacīto cenu 59000,00 *euro* (piecdesmit deviņi tūkstoši *euro*, 00 centi), izsoles soli 1000,00 *euro* (viens tūkstotis *euro*, 00 centi), nodrošinājumu 5900,00 *euro* (pieci tūkstoši deviņi simti *euro*, 00 centi), reģistrācijas maksu 50,00 *euro* (piecdesmit *euro*, 00 centi)un nomaksas termiņu – 5 gadus.

Saskaņā ar likuma “Par pašvaldībām” 21. panta pirmās daļas 17. punktu, Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 8. pantu, 15. pantu, 36. panta trešo daļu un Jelgavas valstspilsētas pašvaldības īpašuma atsavināšanas komisijas 2022. gada 10. oktobra lēmumu Nr. 9/13 “Nekustamā īpašuma – ēkas Lielajā ielā 49, Jelgavā 1355/19332 domājamo daļu atsavināšana”,

**JELGAVAS VALSTSPILSĒTAS DOME NOLEMJ:**

1. Atsavināt nekustamā īpašuma ar kadastra numuru 09005030009, kas sastāv no ēkas ar kadastra apzīmējumu 09000030036004 Lielajā ielā 49, Jelgavā, Jelgavas valstspilsētas pašvaldībai piederošās 1355/19332 domājamās daļas (lietošanā telpu grupa ar kadastra apzīmējumu 09000030036004006, kopējā platība 133,5 m2), pārdodot tās mutiskā izsolē ar augšupejošu soli.
2. Noteikt ēkas Lielajā ielā 49, Jelgavā, 1355/19332 domājamo daļu pārdošanas nosacīto cenu (izsoles sākumcenu) 59000,00 *euro* (piecdesmit deviņi tūkstoši *euro*, 00 centi), izsoles soli 1000,00 *euro* (viens tūkstotis *euro*, 00 centi), nodrošinājumu 5900,00 *euro* (pieci tūkstoši deviņi simti *euro*, 00 centi), reģistrācijas maksu 50,00 *euro* (piecdesmit *euro*, 00 centi)un nomaksas termiņu – piecus gadus.
3. Apstiprināt ēkas Lielajā ielā 49, Jelgavā, 1355/19332 domājamo daļu izsoles noteikumus (pielikumā).
4. Jelgavas valstspilsētas pašvaldības Izsoles komisijai rīkot ēkas Lielajā ielā 49, Jelgavā, 1355/19332 domājamo daļu izsoli normatīvajos aktos noteiktajā kārtībā.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 28. oktobrī